પ્રાથમિક શાળામાં શિક્ષક હતો ત્યારે મને પોસ્ટઑફિસમાં કલાર્ક તરીકે નોકરી મળી. મારા પગારમાં એ જમાનામાં એક ધડાકે ચાળીસ રૂપિયાનો માતબર વધારો થતો હતો તેથી મેં એ નોકરી સ્વીકારી લીધી. પોસ્ટઑફિસમાં મેં છ મહિના નોકરી કરી. ‘આતંકવાદ’ જેવો શબ્દ ભારતની કોઈ ભાષામાં નહોતો તે જમાનામાં મેં મારી નાનકડી પોસ્ટઑફિસમાં આતંકવાદ ફેલાવી દીધો હતો. ટ્રેનિંગ પૂરી થઈ ને રીતસરની નોકરી શરૂ થઈ એના પહેલા જ દિવસે મેં મનીઓર્ડરની મૂળ અને એની નકલ એમ બે પહોંચ ફાડીને કોઈને આપી દીધી ! એ યુગમાં મનીઓર્ડરની એક ઓરિજિનલ અને બે નકલ એમ ત્રણ પહોંચો બનાવાતી. ટ્રેનિંગ દરમિયાન હું ક્યારેક આ શીખ્યો પણ હોઈશ. પણ કર્ણ જે કંઈ વિદ્યા શીખ્યો હતો તે ખરે સમયે ભૂલી ગયો તેમ હું મનીઓર્ડરની પહોંચ ફાડતી વખતે, કોઈનો શાપ ન હોવા છતાં, શીખેલું ભૂલી ગયો. ઈસ્યૂ થયેલાં મનીઓર્ડર ચેક કરતી વખતે પોસ્ટમાસ્ટરનું ધ્યાન ગયું ને સુદર્શનચક્ર લઈ ભગવાન શ્રી કૃષ્ણ ભીષ્મ પર ધસી આવ્યા હતા એમ એક હાથમાં મનીઓર્ડર રજિસ્ટર લઈ મારા પર ધસી આવ્યા : ‘જેલમાં જવું છે !’ એમણે પૂછયું. ‘ના સાહેબ, અહીં ઠીક છે.’ મેં કહ્યું. વસમી પળોમાં પણ મજાક કરી શકવાની મારી શક્તિની કદર કરવાને બદલે એ વધારે ગુસ્સે થયા. આખરે બે-ત્રણ કારકુનો પણ પોસ્ટમાસ્તરની સહાયમાં જોડાયા ત્યારે હું સમજી શક્યો કે મેં એકને બદલે બે રસીદ આપી દીધી હતી, જે ગુનાસર ‘જેલયોગ’ની શક્યતા ઊભી થતી હતી. પોસ્ટઑફિસના કાયદા જેણે બનાવ્યા એને ખ્યાલ હશે કે વીસમી સદીના અર્ધા રસ્તે મારી સેવાઓ પોસ્ટખાતાને મળવાની છે એટલે એમણે અગમચેતી વાપરીને મનીઓર્ડર ફોર્મમાં મનીઓર્ડર કરનારનું સરનામું લખવાની પ્રથા પાડી હશે. મનીઓર્ડર ફોર્મની મદદથી અમે એનું ઘર શોધી કાઢ્યું. પણ એ માણસ તો આદર્શ નાગરિક હતો. પોતે જે મનિઑર્ડર કર્યું છે તે પહોંચી જ જવાનું છે એવી એને અટલ શ્રદ્ધા હતી એટલે એણે રસ્તામાં જ પહોંચોં ફાડી નાખેલી. સરકારી તંત્રમાં એક ભારતીય નાગરિકની અટલ શ્રદ્ધા જોઈ મને અત્યંત આનંદ થયો. પણ પોસ્ટમાસ્તર ગભરાઈ ગયા. એમણે ડિવિઝનલ સુપરિટેન્ડન્ટને અર્જન્ટ કૉલ કરી આ વિષમ પરિસ્થિતિની જાણ કરી. પછી આ પરિસ્થિતિ કેવી રીતે હલ કરવામાં આવી તેની મને કંઈ ખબર પડી નહિ, પરંતુ મને ગંભીર ચેતવણી મળી. અલબત્ત, આ પ્રસંગથી આખા ડિવિઝનમાં મારી કીર્તિ ફેલાઈ ગઈ. મારી બદલી પોતાની પોસ્ટઑફિસમાં ન થાય તે માટે ડિવિઝનના દરેક પોસ્ટમાસ્તર લાગવગ લગાડવા માંડ્યા એટલો ગભરાટ મેં ફેલાવી દીધો. ટપાલખાતાને આ પ્રસંગથી ઘણો લાભ થયો એમ હું માનું છું. મનીઓર્ડરની ત્રણ ને બદલે બે પહોંચો કરવાનો ફાયદો થયો છે. આ સુધારાનો યશ મને જાય છે એમ હું માનું છું.